b'\n_START_ARTICLE_\nMrzlica denga\n_START_SECTION_\nZnaki in simptomi\n_START_PARAGRAPH_\nZa mrzlico denga je zna\xc4\x8dilno, da je 80\xc2\xa0% prizadetih brez simptomov ali pa ka\xc5\xbeejo le blage simptome, kot je vro\xc4\x8dina brez zapletov. Pri nekaterih pride do hude bolezni (5\xc2\xa0%), v redkih primerih pa do smrtno nevarnega razvoja bolezni. Inkubacijska doba (\xc4\x8das med izpostavitvijo in nastopom simptomov) je 3\xe2\x80\x9314 dni, najpogosteje pa 4\xe2\x80\x937 dni. Zato je za popotnike ob povratku z endemi\xc4\x8dnih obmo\xc4\x8dij malo verjetno, da bi imel dengo, \xc4\x8de do vro\xc4\x8dine in drugih simptomov ne pride v \xc4\x8dasu 14 dni po prihodu domov. Otroci imajo pogosto simptome, ki spominjajo na prehlad in gastroenteritis (bruhanje in driska) in imajo ve\xc4\x8dje tveganje za resne zaplete, \xc4\x8deprav so za\xc4\x8detni simptomi obi\xc4\x8dajno blagi, vendar z visoko vro\xc4\x8dino.\n_START_SECTION_\nKlini\xc4\x8dni potek\n_START_PARAGRAPH_\nZna\xc4\x8dilni simptomi denge so nenaden nastop povi\xc5\xa1ane telesne temperature, glavobol (obi\xc4\x8dajno za o\xc4\x8dmi), bole\xc4\x8dine v mi\xc5\xa1icah in sklepih ter izpu\xc5\xa1\xc4\x8daji. Alternativno ime za dengo, \xc2\xbbkostolomna mrzlica\xc2\xab, izvira iz spremljajo\xc4\x8dih bole\xc4\x8din v mi\xc5\xa1icah in sklepih. Oku\xc5\xbeba poteka v treh fazah: faza vro\xc4\x8dine, krit\xc4\x8dna faza in faza okrevanja._NEWLINE_Vro\xc4\x8dinska faza se javlja z visoko vro\xc4\x8dino, lahko nad 40\xc2\xa0\xc2\xb0C, spremljajo pa jo splo\xc5\xa1ne bole\xc4\x8dine in glavobol, kar obi\xc4\x8dajno traja 2\xe2\x80\x937 dni. Lahko tudi pride do bruhanja. Pri 50\xe2\x80\x9380\xc2\xa0% obolelih s simptomi pride prvi ali drugi dan do znakov na ko\xc5\xbei, kot je rde\xc4\x8dina na ko\xc5\xbei, ali kasneje (4.\xe2\x80\x937. dan) izpu\xc5\xa1\xc4\x8daj, podoben kot pri  o\xc5\xa1picah. V tem stadiju se lahko pojavijo petehije (rde\xc4\x8de pikice na ko\xc5\xbei, ki ne izginejo pod pritiskom in do katerih pride zaradi pretrganih kapilar),, ravno tako lahko pride do blgega krvavenja iz  sluznic  v ustih in v nosu. Vro\xc4\x8dica je klasi\xc4\x8dne dvofazne narave, poneha, potem pa se znova pojavi \xc4\x8dez dan ali dva, pri \xc4\x8demer obstajajo velike razlike v pogostnosti tega vzorca._NEWLINE_Pri nekaterih ljudeh bolezen napreduje do kriti\xc4\x8dne faze v trenutku, ko mrzlica mine, kar obi\xc4\x8dajno traja dva dneva. V tej fazi lahko pride do ob\xc4\x8dutnega kopi\xc4\x8denja teko\xc4\x8dine v  prsih sta trebu\xc5\xa1ni votlini zaradi pove\xc4\x8dane prepustnosti kapilar in uhajanja teko\xc4\x8dine iz njih. Posledici sta hipovolemija (zmanj\xc5\xa1ana prostornina krvi) in hipoperfuzija (zmanj\xc5\xa1an dotok krvi v vitalne organe). V tej fazi lahko pride do disfunkcije organov in hude krvavitve, navadno iz prebavil. Sindrom \xc5\xa1oka zaradi denge in krvavitev (hemoragi\xc4\x8dna mrzlica denga) se pojavita pri manj kot 5\xc2\xa0% vseh bolnikov, vendar pa so osebe, ki so \xc5\xbee bili oku\xc5\xbeene z drugimi serotipi virusa denge (\xc2\xbbsekundarna oku\xc5\xbeba\xc2\xab) izpostavljene ve\xc4\x8djemu tveganju. Ta kriti\xc4\x8dna faza, \xc4\x8detudi redka, se pojavlja pogosteje pri otrocih in mladih odraslih._NEWLINE_Sledi faza okrevanja, v kateri pride do resorpcije izgubljene teko\xc4\x8dine v krvni obtok. To obi\xc4\x8dajno traja dva do tri dni. Izbolj\xc5\xa1anje je pogosto presenetljivo, lahko ga spremlja hudo srbenje in po\xc4\x8dasen sr\xc4\x8dni utrip. Lahko se ponovno pojavi izpu\xc5\xa1\xc4\x8daj makulopapuloznega ali vaskuliti\xc4\x8dnega tipa, ki mu sledi lu\xc5\xa1\xc4\x8denje ko\xc5\xbee. V tej fazi lahko pride do preobremenitve s teko\xc4\x8dino (angl. "fluid overload"); \xc4\x8de le-ta prizadene mo\xc5\xbegane in pride do mo\xc5\xbeganskega edema, lahko povzro\xc4\x8di zmanj\xc5\xa1ano stopnjo zavesti ali epilepti\xc4\x8dne napade. Ob\xc4\x8dutek utrujenosti lahko pri odraslih traja tedne dolgo.\n_START_SECTION_\nPridru\xc5\xbeene te\xc5\xbeave\n_START_PARAGRAPH_\nDenga lahko ob\xc4\x8dasno vpliva na nekatere druge sisteme v telesu, bodisi samostojno ali skupaj s klasi\xc4\x8dnimi simptomi mrzlice denge. Zmanj\xc5\xa1ana raven zavesti se pojavlja pri 0,5\xe2\x80\x936\xc2\xa0% hudih primerov, za kar je lahko vzrok oku\xc5\xbeba mo\xc5\xbeganov z virusom ali posredno oslabitev vitalnih organov, kot na primer jeter (jetrna encefalopatija)._NEWLINE_V zvezi z mrzlico denga so poro\xc4\x8dali o drugih nevrolo\xc5\xa1kih motnjah, kot sta recimo pre\xc4\x8dni (transverzalni) mielitis in Guillain-Barr\xc3\xa9jev sindrom. Miokarditis in akutna odpoved srca spadata med redke zaplete.\n_START_SECTION_\nPrenos\n_START_PARAGRAPH_\nVirus denge se prena\xc5\xa1a predvsem s komarji iz rodu A\xc3\xabdes, zlasti z egiptovskim tigrastim komarjem (A\xc3\xabdes aegypti|A. aegypti). Ti komarji po navadi \xc5\xbeivijo med 35 \xc2\xb0 ju\xc5\xbene in 35 \xc2\xb0 severne zemljepisne \xc5\xa1irine, pod nadmorsko vi\xc5\xa1ino 1000 m. Navadno pikajo \xc4\x8dez dan, zlasti zgodaj zjutraj in zve\xc4\x8der, vendar lahko pikajo in tako \xc5\xa1irijo oku\xc5\xbebo v kateremkoli delu dneva skozi vse leto. Druge vrste A\xc3\xabdes, ki prena\xc5\xa1ajo bolezen, so med drugim A. albopictus, A. polynesiensis in A. scutellaris. Ljudje so glavni gostitelj virusa, vendar pa kro\xc5\xbei tudi med drugimi primati. Do oku\xc5\xbebe lahko pride z enim samim pikom. Samica komarja, ki posrka kri osebe, oku\xc5\xbeene z vro\xc4\x8dico denga, med za\xc4\x8detno dvo- do desetdnevno vro\xc4\x8dinsko fazo, se sama oku\xc5\xbei z virusom, ki se naseli v celicah njene \xc4\x8drevesne stene. V \xc4\x8dasu pribli\xc5\xbeno 8\xe2\x80\x9310 dni se virus raz\xc5\xa1iri v druga tkiva, med drugim v slinavke, od koder se za\xc4\x8dne spro\xc5\xa1\xc4\x8dati v komarjevo slino. Na komarja, ki ostane oku\xc5\xbeen vse \xc5\xbeivljenje, virus zgleda nima \xc5\xa1kodljivih u\xc4\x8dinkov. Egiptovski tigrasti komar najraje odlaga svoja jaj\xc4\x8deca v umetna vodna zajetja, najraje \xc5\xbeivi v neposredni bli\xc5\xbeini ljudi in raje se hrani na njih kot na drugih vreten\xc4\x8darjih._NEWLINE_Denga se lahko prenese tudi prek oku\xc5\xbeenih izdelkov iz krvi in presajenih organov. V dr\xc5\xbeavah, kot je Singapur, kjer je denga endemi\xc4\x8dna, se ocenjuje tveganje oku\xc5\xbeenosti krvi na 1,6 do 6 na 10.000 transfuzij. Poro\xc4\x8dali so tudi o  vertikalnem prenosu (z matere na otroka) med nose\xc4\x8dnostjo ali pri porodu o drugih na\xc4\x8dinih prenosa z osebe na osebo, gre pa za zelo neobi\xc4\x8dajne primere. Genetskae variacije virusov denge so specifi\xc4\x8dne za dolo\xc4\x8dno regijo, kar ka\xc5\xbee, da je raz\xc5\xa1irjanje na nova podro\xc4\x8dja razmeroma redko, kljub temu, da se denga v zadnjih desetletjih pojavlja v novih regijah.\n_START_SECTION_\nDovzetnost\n_START_PARAGRAPH_\nHuda bolezen je pogostej\xc5\xa1a pri dojen\xc4\x8dkih in majhnih otrocih in za razliko od mnogih drugih oku\xc5\xbeb pogostej\xc5\xa1a pri otrocih, ki so razmeroma dobro hranjeni. Drugi dejavniki tveganja za hudo bolezen so poleg tega \xc5\xbeenski spol, visok indeks telesne mase in visoko virusno breme. Celoten spekter bolezni lahko sicer povzro\xc4\x8di vsak od serotipov, vendar predstavlja tudi serotip virusa dejavnik tveganja. Tako na primer serotipu 4 pripisujejo ve\xc4\x8djo nevrotropnost, serotipu 2 pa ve\xc4\x8djo verjetnost razvoja hemoragi\xc4\x8dne oblike bolezni. Predvidevajo, da oku\xc5\xbeba z enim od serotipov povzro\xc4\x8di vse\xc5\xbeivljenjsko imuniteto za ta tip, pred ostalimi tremi pa nudi le kratkotrajno za\xc5\xa1\xc4\x8dito. Tveganje za hudo bolezen se zaradi sekundarne infekcije pove\xc4\x8da, \xc4\x8de se oseba, ki je \xc5\xbee bila prej izpostavljena serotipu VMD-1, oku\xc5\xbei s serotipom VMD-2 ali VMD-3, ali \xc4\x8de se oseba, \xc5\xbee prej izpostavljena VMD-3, oku\xc5\xbei kasneje \xc5\xa1e z VMD-2. Denga je lahko smrtno nevarna pri ljudeh s kroni\xc4\x8dno boleznijo, kot sta sladkorna bolezen in astma._NEWLINE_Polimorfizmi (obi\xc4\x8dajne razli\xc4\x8dice) dolo\xc4\x8denih genov so bili povezani s pove\xc4\x8danim tveganjem za hude zaplete pri dengi. Gre na primer za gene za beljakovine, kot so TNF-\xce\xb1, manan ve\xc5\xbeo\xc4\x8di lektin, CTLA4, TGF-\xce\xb2, DC-SIGN, PLCE1 in dolo\xc4\x8dene oblike humanih levkocitnih antigenov (HLA) genskih razli\xc4\x8dic HLA-B. Ka\xc5\xbee, da pogosta genetska okvara pri Afri\xc4\x8danih, poznana kot pomanjkanje glukoza-6-fosfat-dehidrogenaza, pove\xc4\x8duje tveganje. Polimorfizmi v genih za receptor za vitamin D in Fc\xce\xb3R naj bi nudili za\xc5\xa1\xc4\x8dito pred hudo obliko bolezni ob sekundarni oku\xc5\xbebi z dengo.\n_START_SECTION_\nMehanizem\n_START_PARAGRAPH_\nPo piku oku\xc5\xbeenega komarja virus zaide v \xc4\x8dlovekovo ko\xc5\xbeo skupaj s komarjevo slino in se ve\xc5\xbee na bele krvni\xc4\x8dke ter vstopi vanje. Medtem ko oku\xc5\xbeene bele krvni\xc4\x8dke potujejo po vsem telesu, se virus v njih namno\xc5\xbeuje. Bele krvni\xc4\x8dke se na virus odzovejo s proizvodnjo raznih signalnih beljakovin, kot so citokini in interferoni, ki so odgovorni za \xc5\xa1tevilne simptome, kot so vro\xc4\x8dina, gripi podobni simptomi in hude bole\xc4\x8dine  V primeru hude oku\xc5\xbebe se proizvodnja virusa v telesu mo\xc4\x8dno pove\xc4\x8da, kar lahko prizadene \xc5\xa1tevilne druge organe (na primer jetra in kostni mozeg). Teko\xc4\x8dina v krvi zaradi endotelijske disfunkcije pronica skozi stene majhnih krvnih \xc5\xbeil v telesne votline. Zaradi tega po krvnih \xc5\xbeilah kro\xc5\xbei manj krvi in krvni tlak pade tako nizko, da ne more ve\xc4\x8d zagotoviti dovolj krvi za vitalne organe. Poleg tega disfunkcija kostnega mozga zaradi oku\xc5\xbebe stromalnih celic povzro\xc4\x8di upad \xc5\xa1tevila krvnih plo\xc5\xa1\xc4\x8dic (trombocitov), ki so potrebni za u\xc4\x8dinkovito strjevanje krvi, kar pove\xc4\x8da tveganje za krvavitve, drugi glavni zaplet pri mrzlici denga.\n_START_SECTION_\nReplikacija virusa\n_START_PARAGRAPH_\nKo je enkrat v ko\xc5\xbei, se virus denge ve\xc5\xbee na Langerhansove celice (populacija dendriti\xc4\x8dnih celic v ko\xc5\xbei, ki prepoznava povzro\xc4\x8ditelje bolezni). Virus prek endocitoze vstopi v celice, tako da se virusne beljakovine ve\xc5\xbeejo na membranske beljakovine na Langerhansovih celicah, natan\xc4\x8dneje na lektin vrste C, imenovan DC-SIGN, receptor manoze in CLEC5A. DC-SIGN, nespecifi\xc4\x8den receptor dendriti\xc4\x8dnih celic za tuje snovi, naj bi bil glavna vstopna to\xc4\x8dka. Dendriti\xc4\x8dna celica se napoti do najbli\xc5\xbeje bezgavke. Medtem pride v me\xc5\xa1i\xc4\x8dkih, ki se nahajajo na membranah endoplazemskega retikuluma, do prevajanja virusnega genoma in celi\xc4\x8dni aparat za tvorjenje beljakovin za\xc4\x8dne ustvarjati nove virusne beljakovine, ki replicirajo virusno RNK in za\xc4\x8denjajo oblikovati nove virusne delce. Nezreli virusni delci se prenesejo v Golgijev aparat, ki je tisti del celice, kjer nekatere izmed virusnih beljakovin dobijo potrebne verige sladkorja (nastanejo glikoproteini). Novi virusi, ki so sedaj zreli, se preselijo v brste na povr\xc5\xa1ini oku\xc5\xbeene celice in se sprostijo z eksocitozo in lahko nato vstopijo v druge bele krvne celice, npr. v monocite in makrofage._NEWLINE_Prvi odziv celic na oku\xc5\xbebo je proizvodnja interferona, citokina, ki aktivira vrsto obrambnih mehanizmov prirojenega imunskega sistema pred virusno oku\xc5\xbebo, s tem da pove\xc4\x8da proizvodnjo velike skupine proteinov, ki jih posreduje signalna pot JAK-STAT. Nekateri serotipi virusa denge naj bi imeli mehanizme, ki ta proces upo\xc4\x8dasnjujejo. Interferon aktivira tudi pridobljeni imunski sistem, kar vodi do proizvodnje protivirusnih protiteles ter limfocitov T, ki neposredno napadajo vsako celico, ki je oku\xc5\xbeena z virusom. Nastajajo razli\xc4\x8dna protitelesa; nekatera od njih se tesno ve\xc5\xbeejo na virusne proteine \xe2\x80\x8b\xe2\x80\x8bin jih usmerjajo v fagocitozo (specializirane celicah, imenovane fagociti, jih po\xc5\xberejo in uni\xc4\x8dijo), nekateri pa virus ve\xc5\xbeejo slab\xc5\xa1e in kot zgleda povzro\xc4\x8dijo, da zaidejo tako ozna\xc4\x8deni virusi v predele fagocitov, kjer ne pride do uni\xc4\x8denja, temve\xc4\x8d do nadaljnjega razmno\xc5\xbeevanja.\n_START_SECTION_\nHuda bolezen\n_START_PARAGRAPH_\nNi povsem jasno, zakaj sekundarna oku\xc5\xbeba z druga\xc4\x8dnim sevom virusa denga lahko vodi do hemoragi\xc4\x8dne mrzlice denga in do \xc5\xa1ok sindroma. Najve\xc4\x8d zagovornikov ima hipoteza je, da gre za od protiteles odvisno oja\xc4\x8denje (ADE - antibody-dependent enhancement). Natan\xc4\x8den mehanizem ADE ni jasen. Lahko je posledica \xc5\xa1ibke vezave protiteles, ki ne nevtralizirajo, in transporta belih krvnih celic, ki so zau\xc5\xbeile virus, v napa\xc4\x8den oddelek za uni\xc4\x8denje. Obstaja sum, da ADE ni edini mehanizem, ki vodi pri dengi do hudih zapletov, in razli\xc4\x8dno usmerjene raziskave so ugotovile, da morajo pri tem igrati vlogo tudi celice T in topni dejavniki, kot so citokini in komplementarni sistem._NEWLINE_Za hudo obliko bolezni so zna\xc4\x8dilni problemi zaradi prepustnosti kapilar (dele\xc5\xbe teko\xc4\x8din in beljakovin, ki jih kri obi\xc4\x8dajno vsebuje, za katerega so propustne) in nerednega  strjevanja krvi.   Te spremembe so videti povezane s poru\xc5\xa1enim stanjem endoteljskega glikokaliksa, ki deluje kot  molekulski filter za sestavine krvi. Vzrok za pu\xc5\xa1\xc4\x8dajo\xc4\x8de kapilare (in kriti\xc4\x8dno fazo) je po mnenju odziv imunskega sistema. Drugi pomembni procesi so med drugim oku\xc5\xbeene celice, ki postanejo nekroti\xc4\x8dne\xe2\x80\x94 ki s tem vplivajo tako na strjevanje krvi kot na fibrinolizo (nasprotujo\xc4\x8di si sistemi za strjevanje krvi in \xe2\x80\x8b\xe2\x80\x8bza razgradnjo krvnega strdka) \xe2\x80\x94 in nizko \xc5\xa1tevilo trombocitov v krvi, kot eden od dejavnikov pri normalnem strjevanju krvi.\n_START_SECTION_\nRazvrstitev\n_START_PARAGRAPH_\nSvetovna zdravstvena organizacija  je 2009 za mrzlico denga sprejela razvrstitev v dve skupini: nezapleteno in hudo. Ta razvrstitev nadome\xc5\xa1\xc4\x8da klasifikacijo WHO iz leta 1997, ki jo je bilo treba poenostaviti, saj so ugotovili, da je preve\xc4\x8d restriktivna, \xc4\x8detudi se starej\xc5\xa1a razvrstitev \xc5\xa1e vedno pogosto uporablja, med drugim \xc5\xa1e leta 2011 tudi v regionalnem uradu Svetovne zdravstvene organizacije za jugovzhodno Azijo. Kot huda oblika mrzlice denga se \xc5\xa1teje bolezen, povezana s hudo krvavitvijo, hudo disfunkcijo organov ali resnim pu\xc5\xa1\xc4\x8danjem plazme, vse ostale primere se \xc5\xa1teje med nezapleteno skupino. Razvrstitev iz leta 1997 je denga delila v nediferencirano mrzlico, mrzlico denga in hemoragi\xc4\x8dno mrzlico denga. Hemoragi\xc4\x8dno mrzlico denga se je dodatno razvr\xc5\xa1\xc4\x8devalo v razrede I-IV. Pri razredu I gre za enostavne modrice ali pozitiven test z man\xc5\xa1eto pri osebi, ki ima povi\xc5\xa1ano telesno temperaturo, razred II pomeni prisotnost spontanih krvavitev v ko\xc5\xbeo in drugam, za razred III pa so zna\xc4\x8dilni klini\xc4\x8dni znaki \xc5\xa1oka in pri razredu IV je \xc5\xa1ok tako hud, da krvnega tlaka in utripa ni mogo\xc4\x8de zaznati. Razreda III in IV se nazivata \xc2\xbb\xc5\xa1ok sindrom denga\xc2\xab.\n_START_SECTION_\nLaboratorijski testi\n_START_PARAGRAPH_\nDiagnozo za mrzlico denga se lahko potrdi z mikrobiolo\xc5\xa1kim testom v laboratoriju. To je mogo\xc4\x8de dose\xc4\x8di z izolacijo virusa v  celi\xc4\x8dni kulturi,  dokazom na nukleinsko kislino s pomo\xc4\x8djo  PCR in dokazom za virusni antigen (kot na primer s testom NS1) ali specifi\xc4\x8dno  serologijo na protitelesa). Izolacija virusa in detekcija nukleinske kisline sta natan\xc4\x8dnej\xc5\xa1a kot dokazovanje na osnovi antigena, vendar ti testi zaradi ve\xc4\x8djih stro\xc5\xa1kov niso splo\xc5\xa1no dostopni. Detekcija NS1 med vro\xc4\x8dinsko fazo primarne oku\xc5\xbebe lahko zna\xc5\xa1a nad 90%, vendar pa je samo 60-80% v naslednjih oku\xc5\xbebah. Vsi testi so lahko v zgodnjih fazah bolezni negativni. PCR in detekcija antigena na virus sta prvih sedem dni natan\xc4\x8dnej\xc5\xa1a. 2012 so predstavili test PCR, ki lahko deluje na opremi za diagnozo gripe; verjetno dostop do diagnoze na osnovi PCR la\xc5\xbeji._NEWLINE_Z izjemo serologije imajo ti laboratorijski testi diagnosti\xc4\x8dno vrednost samo v akutni fazi bolezni. Testi na denga virus specifi\xc4\x8dna protitelesa, vrste IgG in IgM, so lahko koristni, \xc4\x8de je treba v kasnej\xc5\xa1ih stopnjah oku\xc5\xbebe potrditi diagnozo. Tako IgG kot IgM se za\xc4\x8dne proizvajati po 5\xe2\x80\x937 dneh. Najvi\xc5\xa1je ravni (titra IgM se zazna po primarni oku\xc5\xbebi, vendar pa se IgM proizvaja tudi ob ponovni infekciji. IgM 30-90 dni po primarni oku\xc5\xbebi ni mogo\xc4\x8de ve\xc4\x8d zaznati, pri ponovni oku\xc5\xbebi bolj zgodaj. Nasprotno je IgG mogo\xc4\x8de ugotoviti \xc5\xa1e ve\xc4\x8d kot 60 let, tako da je, v odsotnosti simptomov, koristen pokazatelj pretekle oku\xc5\xbebe. Po primarni oku\xc5\xbebi dose\xc5\xbee IgG najvi\xc5\xa1jo raven v krvi po 14-21 dneh. V kasnej\xc5\xa1ih ponovnih oku\xc5\xbebah do najvi\xc5\xa1je ravni prihaja hitreje in titri so obi\xc4\x8dajno vi\xc5\xa1ji. Tako IgG kot IgM zagotavljata za\xc5\xa1\xc4\x8ditno imunost na serotip virusa oku\xc5\xbeitelja. Laboratorijski test na protitelesa IgG in IgM lahko navzkri\xc5\xbeno reagira z drugimi flavivirusi in lahko povzro\xc4\x8di la\xc5\xbeen pozitiven izid po nedavnih oku\xc5\xbebah ali cepljenju z virusom rumene mrzlice ali japonskega encefalitisa. Detektirati samo IgG je brez diagnosti\xc4\x8dnega pomena, razen v primeru, da se vzorci krvi odvzamejo 14 dni narazen in se ugotovi ve\xc4\x8d kot \xc5\xa1tirikratno pove\xc4\x8danje ravni specifi\xc4\x8dnega IgG. Pri osebi s simptomi ima dokaz IgM diagnosti\xc4\x8den pomen.\n_START_SECTION_\nZdravljenje\n_START_PARAGRAPH_\nProti dengi ni poznanih posebnih protivirusnih zdravil, pomembno pa je pri bolezni ohranjati teko\xc4\x8dinsko ravnovesje. Zdravljenje je odvisno od simptomov, od peroralne rehidracijw na domu z natan\xc4\x8dnim spremljanjem, do hospitalizacije z dajanjem intravenskih teko\xc4\x8din in krvne transfuzije. Osnova za odlo\xc4\x8ditev za napotitev v bolni\xc5\xa1nico je obi\xc4\x8dajno prisotnost \xc2\xbbopozorilnih znakov\xc2\xab, navedenih v zgornji preglednici, posebno \xc5\xa1e pri osebah s predhodno prisotnimi zdravstvenimi te\xc5\xbeavami._NEWLINE_Intravenska hidracija je obi\xc4\x8dajno potrebna le dan ali dva. Nadome\xc5\xa1\xc4\x8danje teko\xc4\x8din se uravnava glede na izlo\xc4\x8danje se\xc4\x8da (0,5\xe2\x80\x931\xc2\xa0mL/kg/h), stabilnost vitalnih znakov in normalizacijo hematokrita. Gede na tveganje za krvavitve se je treba izogibati invazivnim medicinskim posegom, kot so nazogastri\xc4\x8dna intubacija, intramuskularno injiciranje in predrtje arterije. Paracetamol (acetaminofen) se uporablja proti vro\xc4\x8dini in slabemu po\xc4\x8dutju, nesteroidnim antirevmatikom, kot sta ibuprofen in aspirin, pa se je treba izogibati, saj lahko pove\xc4\x8dajo tveganje za krvavitev. Pri bolnikih z nestabilnimi vitalnimi znaki se zaradi groze\xc4\x8dega ni\xc5\xbeanja hematokrita s transfuzijami za\xc4\x8dne zgodaj in se ne \xc4\x8daka, da koncentracija hemoglobina pade pod sicer dolo\xc4\x8dene vrednosti za uvedbo transfuzije. Priporo\xc4\x8deno je nadome\xc5\xa1\xc4\x8danje s koncentriranimi eritrociti ali celotno krvjo, dajanje trombocitov in sve\xc5\xbee zamrznjene plazme pa obi\xc4\x8dajno ni primerno._NEWLINE_Med fazo okrevanja se dajanje intravenske teko\xc4\x8dine preneha, da ne pride do preobremenitve s teko\xc4\x8dino oziroma hipervolemije. \xc4\x8ce do preobremenitve teko\xc4\x8dine pride, vitalni znaki pa so stabilni, je treba le prekiniti aplikacijo teko\xc4\x8din. \xc4\x8ce je oseba zunaj kriti\xc4\x8dnega obdobja, se ji lahko da diuretik Henleyeve zanke, na primer furosemid, da pomaga odvesti odve\xc4\x8dno teko\xc4\x8dino iz krvnega obtoka.\n_START_SECTION_\nZgodovina\n_START_PARAGRAPH_\nPrvi zapis o verjetnem primeru denge je najti v kitajski medicinski enciklopediji dinastije Jin (265\xe2\x80\x93420 pr. n. \xc5\xa1t.), kjer omenjajo \xc2\xbbvodni strup\xc2\xab, povezan z lete\xc4\x8dimi \xc5\xbeu\xc5\xbeelkami. Glavni prena\xc5\xa1alec, A. aegypti, se je raz\xc5\xa1iril iz Afrike med 15. in 19. stoletjem, deloma zaradi pove\xc4\x8dane globalizacije, dodatno pa \xc5\xa1e zaradi  trgovine s su\xc5\xbenji. Obstajajo opisi epidemij v 17. stoletju, vendar so med zgodovinskimi zapisi najbolj verodostojna poro\xc4\x8dila iz let 1779 in 1780, ko je epidemija denge zajela celotno Azijo, Afriko in Severno Ameriko. Od takrat do leta 1940 je do epidemij prihajalo redko._NEWLINE_Leta 1906 so potrdili, da dengo prena\xc5\xa1ajo komarji Aedes, leta 1907 pa so dokazali, da dengo \xe2\x80\x93 kot drugo bolezen, poleg rumene mrzlice \xe2\x80\x93 povzro\xc4\x8da virus. Nadaljnje preiskave, ki sta jih opravila John Burton Cleland in Joseph Franklin Siler, so zaokro\xc5\xbeile temeljno razumevanje poti, kako se denga prena\xc5\xa1a._NEWLINE_Izrazito \xc5\xa1irjenje denge med  drugo svetovno vojno in po njej pripisujejo ekolo\xc5\xa1kemu razdoru. Isti trendi so tudi pripeljali do \xc5\xa1irjenja razli\xc4\x8dnih serotipov bolezni na nova podro\xc4\x8dja in do nastanka hemoragi\xc4\x8dne mrzlice denga. O tej hudi obliki bolezni so prvi\xc4\x8d poro\xc4\x8dali na Filipinih leta 1953; bolezen je v sedemdesetih letih postala glavni vzrok umrljivosti otrok in se je raz\xc5\xa1irila na obmo\xc4\x8dje Tihega ocena in v obe Ameriki. Hemoragi\xc4\x8dno mrzlico denga in sindrom \xc5\xa1oka zaradi denge so prvi\xc4\x8d opazili v Srednji in Ju\xc5\xbeni Ameriki leta 1981, kot je VMD-2 oku\xc5\xbeil ljudi, ki so bili nekaj let prej oku\xc5\xbeeni z VMD-1.\n_START_SECTION_\nIzrazoslovje\n_START_PARAGRAPH_\nIzvor izraza \xc2\xbbdenga\xc2\xab\xc2\xa0ni jasen, po eni razlagi naj bi ime izviralo iz  svahilskega izraza Ka-Dinga pepo, ki opisuje bolezni, ki jih povzro\xc4\x8da hudoben duh. Svahilska beseda dinga morebiti izvira iz \xc5\xa1panske besede dengue, to je  muhast, pedanten, kar naj bi opisovalo hojo obolelega, ki ga zaradi mrzlice denga bolijo kosti. Mo\xc5\xbeno pa je, da se je \xc5\xa1panski izraz za\xc4\x8del uporabljati zaradi podobno zvene\xc4\x8de besede v svahil\xc5\xa1\xc4\x8dini. Za su\xc5\xbenje v Zahodni Indiji, ki so se nalezli denge, so pravili, da imajo gizdalinsko dr\xc5\xbeo in hojo dendija, tako da so bolezen poznali kot \xc2\xbbmrzlico gizdalinov\xc2\xab\xc2\xa0(dandy fever)._NEWLINE_Izraz \xc2\xbbkostolomna mrzlica\xc2\xab\xc2\xa0je prvi uporabil zdravnik in eden od  ustanovnih o\xc4\x8detov ZDA Benjamin Rush, in sicer v poro\xc4\x8dilu iz leta 1780 o epidemiji leta 1789 v  Filadelfiji. V naslovu poro\xc4\x8dila je uporabil bolj formalen izraz \xc2\xbb\xc5\xbeol\xc4\x8dna popu\xc5\xa1\xc4\x8dajo\xc4\x8da mrzlica\xc2\xab. Izraz mrzlica denga se je za\xc4\x8del splo\xc5\xa1no uporabljati \xc5\xa1ele po letu 1828. Drugi zgodovinski izrazi so med drugim \xc2\xbbBreakheart vro\xc4\x8dica\xc2\xab\xc2\xa0in \xc2\xbbla dengue\xc2\xab. Za hudo obliko bolezni, hemoragi\xc4\x8dno mrzlico denga, se uporabljajo tudi izrazi, kot so \xc2\xbbnalezljiva trombocitopeni\xc4\x8dna purpura\xc2\xab\xc2\xa0in \xc2\xbbfilipinska\xc2\xab, \xc2\xbbtajska\xc2\xab\xc2\xa0ali \xc2\xbbsingapurska hemoragi\xc4\x8dna mrzlica\xc2\xab.\n_START_SECTION_\nRaziskave\n_START_PARAGRAPH_\nCilji raziskav za prepre\xc4\x8devanje in zdravljenje denge vklju\xc4\x8dujejo tudi razli\xc4\x8dne na\xc4\x8dine nadzora nad prena\xc5\xa1alcem, razvoj cepiva in protivirusna zdravila._NEWLINE_Kar zadeva nadzor nad prena\xc5\xa1alcem, se je za zmanj\xc5\xa1anje \xc5\xa1tevila komarjev uporabilo \xc5\xa1tevilne nove metod, tudi z nekaj uspeha, med njimi je omeniti vsajevanje gupijev ( Poecilia reticulata) ali  \xc4\x8dlenono\xc5\xbecev, to je \xc5\xbeivali, ki se hranijo z li\xc4\x8dinkami komarja, v stoje\xc4\x8de vode. Poskusi potekajo poskusi, populacijo komarjev oku\xc5\xbeiti z bakterijami rodu  Wolbachia, zaradi \xc4\x8desar postanejo komarji delno odporni proti virusu denga. Obstajajo tudi poskusi z gensko spremenjenimi mo\xc5\xa1kimi komarji  A. aegypti, katerih potomci, po sprostitvi v okolje in parjenju s samicami niso sposobni leteli._NEWLINE_Trenutno potekajo programi za razvoj cepiva za denga, ki naj bi pokrivali vse \xc5\xa1tiri serotipe. Ena izmed bojazni pri tem je, da bi cepivo lahko pove\xc4\x8dalo tveganje za te\xc5\xbeko obliko bolezni zaradi ADE (od protiteles odvisno pove\xc4\x8danje). Idealno cepivo je varno, u\xc4\x8dinkovito po eni ali dveh injekcijah, zajema vse serotipe, ne prispeva k ADE, enostavno ga je preva\xc5\xbeati in skladi\xc5\xa1\xc4\x8diti, in je tako cenovno kot tudi stro\xc5\xa1kovno u\xc4\x8dinkovito. V letu 2012 so bila \xc5\xa1tevilna cepiva v postopku testiranja. Najbolj razvito od cepiv temelji na oslabljeni kombinaciji virusa rumene mrzlice in vsakega od \xc5\xa1tirih serotipov denga. Upati je, da bodo prvi izdelki so na voljo na tr\xc5\xbei\xc5\xa1\xc4\x8du leta 2015._NEWLINE_Poleg prizadevanj za omejitev \xc5\xa1irjenja komarja Aedes in razvojnih raziskav za cepivo proti dengi, te\xc4\x8dejo tudi projekti za protivirusno zdravilo, ki bi se uporabljalo pri napadih mrzlice denga in ki bi lahko prepre\xc4\x8devalo resne zaplete. Odkritje strukture virusnih proteinov bo lahko pomagalo razviti u\xc4\x8dinkovita zdravila. Obstaja ve\xc4\x8d smiselnih tar\xc4\x8d. Prvi cilj je zaviranje virusne  RNApolimeraze (kodira jo NS5), ki kopira genski material virusa, z  analogi nukleozidov. Drugi cilj ali tar\xc4\x8da raziskav so  inhibitorji virusne  proteaze (kodira jo NS3), ki bi  spajala virusove proteine. Kot zadnji cilj so  vstopni inhibitorji, ki bi virusom prepre\xc4\x8dili, da pridejo v celico, ali pa inhibitorji procesa, ki  pokriva 5\xe2\x80\xb2 in ki je potreben za razmno\xc5\xbeevanje virusa.'